TV7 JERUUSALEMMA UUDISED
Meie tänased teemad -
Juutidelt nõuti Prantsusmaalt lahkumist
Fatah juht nõuab relvastatud ülestõusu
Ungari vabandas holokaustis osalemise eest
Mullu kasvas oluliselt Iisraeli vastane terror
Messiaanlike juutide kogudus sai täieliku maksuvabastuse
TV7 Jeruusalemma Uudistest - Shalom!
Arutz Sheva kirjutas Rahvusvahelise Holokaustipäeva ajal
Pariisis valitsusvastaste aktivistide nn Viha Päeva protestimarsist,
kus osales hinnanguliselt ca 17 000 inimest.
Sajad neist hõikusid antisemitistlikke hüüdlauseid,
kus muuhulgas nõuti juutide lahkumist Prantsusmaalt
ja eitati gaasikambrite olemasolu.
Mingil hetkel karjus viha õhkav rahvamass lihtsalt sõna "juut".
Paljud marssijad kasutasid moonutatud natsitervitust,
mõned algupärast.
Arutz Sheva kirjutab Maarivi raportist,
mille järgi PO esimehe Mahmoud Abbasi partei Fatah
keskkomitee kõrge liige Tawfik Tirawi
nõudis Iisraeli vastase relvastatud ülestõusu taastamist.
Tirawi on öelnud, et Juudas, Samaarias ja Gazas
ei sünni lähitulevikus mingit uut araabiariiki,
isegi mitte 20 aasta pärast.
Seetõttu peab Fatah Tirawi sõnul käivitama uue intifada,
mis tähendab terrorismi.
Tirawi sõnul on see ainus viis asjade muutmiseks,
ja ta nõuab Fatah liitumist kõigi rühmitustega,
mis tegutsevad PO aladel ja sellest väljaspool,
viidates sellega ilmselt Hamasile ja Islamidžihaadile.
Hamas on avalikult pühendunud Iisraeli hävitamisele
ja Islamidžihaad ähvardas hiljuti taaskäivitada enesetapurünnakud.
Tirawi väitel pole Fatah kunagi terrorismist loobunudki.
PO juhid on korduvalt kuulutanud soovimatust oma nõudmiste osas
kompromisse teha.
Nõudmiste hulka kuulub kõigi juutide maalt välja ajamine
väljaspool 1949. a relvarahu liine,
ainuõigus judaismi tähtsaimale pühapaigale Templimäele,
ja miljonite 1948. a Iisraelist lahkunud araablaste
järeltulijate naasmisõigus, kõikide terroristide vabastamine
ja õigus riiki relvi tuua.
Fatah ametlikul netilehel oli hiljuti Fatah relvastatud tiiva
The Al Aqsa Märtrite brigaadi video, kus lubati Tel Avivi pommitada
ja jätkata raketirünnakuid Gazast.
Jaanuaris väitis Fatah keskkomitee liige Abbas Zaki Süüria televisioonis,
et PO osalemine USA vahendatud rahukõnelustel
on osa suuremast Iisraeli hävitamise plaanist
ja milliseid tahes mööndusi Fatah diplomaatilisel teel saavutab,
on need esimeseks sammuks pikema perspektiivi plaanide
ehk Iisraeli hävitamise teostamises.
The Jerusalem Posti teatel vabandas Ungari ÜRO saadik
Ungari rolli eest juutide massimõrvas holokaustis.
Mõni päev varem süüdistas Ungari juudi kogukond valitsust
holokausti uuendamises.
Ungari ÜRO saadik kõneles ÜRO korraldatud
Ungarist välja saadetud juutide mälestuseks peetud üritusel.
Suursaadik Casba Körösi vahendas liigutatult
Ungari riigi siirast vabandust sooritatud kuritegude eest
ja möönis riigi osalust kuriteos kõrvaltvaatajana
ja kurjategijate aitamises.
Körösi sõnul vastutasid holokausti eest
tolleaegsed Ungari institutsioonid
ja vabandus peaks olema osa riigi rahvuslikust mälust
ning Ungari identiteedist.
Israel Today teatel kasvas mullu Iisraeli sisejulgeolekuameti
Shin Beti andmeil oluliselt Iisraeli vastane terrorism.
Kui 2012. a toimus juutide vastu 578 rünnakut,
siis mullu 1271.
Surmaga lõppenud rünnakute arv mullu vähenes.
2012. a hukkus terrorirünnakuis 10 inimest,
2013.a vaid 6 iisraellast.
Kolm neist hukkus pussitamistes, kaks Palestiina snaiperi kuulidest
ning ühe inimese röövisid ja hukkasid araabia terroristid.
Rünnakuis vigastatute arv oli mullu 44,
enamik sai haavata kiviloopimisjuhtumeis,
mida rahvusvaheline kogukond peab rahumeelseks vastupanuks.
Lisaks Shin Beti murele rünnakute kasvava hulga pärast
valmistab muret ka tõsiste rünnakute lisandumine,
kus kasutatakse tulirelvi, tulepomme ja mürske.
Positiivne selles statistikas oli
Gazast lähtuvate raketirünnakute arvu oluline vähenemine.
2012. a ründasid Gaza terroristid Lõuna-Iisraeli 1085 korral,
millele Iisrael vastas operatsiooniga Kaitsesammas.
Selle tulemusel langes raketirünnakute arv mullu 55-le.
Israel Today teatas Iisraeli Ülemkohtu otsusest,
mis andis Jeruusalemma messiaanlike juutide kogudusele
samasuguse täieliku maksuvabastuse nagu sünagoogidel.
Võitlus selle õiguse saamise eest algas 2010. a,
kui Knesseti ultraortodoksid kiitsid heaks seaduse,
mis vabastas juudi sünagoogid täielikult maamaksudest.
Siis taotles Jeruusalemma Õigusinstituut Ülemkohtult
sama ka Jeruusalemma messiaanlike juutide kogukonnale,
mis ka rahuldati. Selle märkimisväärse seaduse toel
on messiaanliku koguduse ruumid nüüd maksuvabad.
Kogudusele tagastatakse kõik kolme viimase aasta maksud.
Jeruusalemma Õigusinstituut õhutab kõiki messiaanlikke kogudusi
maksuvabastust taotlema.
Need olid meie tänased uudised. Shalom ja kohtumiseni!
Tõlge: Monika Jaaguri